মঙ্গলে ঊষা হয়ে গিয়েছে প্রায় একসপ্তাহ আগে। বুধে পা হল বুধবারই। নির্বাচন শেষ হওয়ার পরে এদিনই প্রথম নবান্নে গেলেন মুখ্যমন্ত্রী মমতা বন্দ্যোপাধ্যায়। ছিলেন এক ঘণ্টা ৪০ মিনিটের মতো। এদিন মুখ্যমন্ত্রীর শরীরী ভাষা ছিল দৃশ্যতই শান্ত, নির্লিপ্ত এবং ভাবলেশহীন।
ঘটনাচক্রে, গত বৃহস্পতিবার নির্বাচনপর্ব শেষ হওয়ার পর রবিবার রবীন্দ্রজয়ন্তীর সরকারি অনুষ্ঠানে যোগ দিতে প্রথম প্রকাশ্যে আসেন মমতা। সেদিনও তিনি ছিলেন বড়ই চুপচাপ। সূত্রের খবর, এদিন বিকেল ৩টে ৪০ মিনিটে নবান্নে পৌঁছেই মুখ্যসচিব বাসুদেব বন্দ্যোপাধ্যায়কে নিজের ঘরে ডেকে নেন মুখ্যমন্ত্রী। তাঁর অনুপস্থিতিতে এতদিন বাসুদেবই প্রশাসনিক কাজকর্ম পর্যালোচনা করছিলেন। রাজ্যের বিভিন্ন জেলায় যে খরা পরিস্থিতি তৈরি হয়েছে, সে সম্পর্কে মুখ্যসচিবের কাছে খোঁজখবর করেন মমতা। এরপর নিয়মমাফিক কিছু কাজকর্ম, কয়েকটি ফাইল খতিয়ে দেখে মুখ্যমন্ত্রী নিজের দফতরের কয়েকজন অফিসারকে ডেকে কথা বলেন। 
বিকেল ৫টা ২০ মিনিট নাগাদ মুখ্যমন্ত্রী নবান্ন ছেড়ে বেরনোর সময়ে কারও সঙ্গে কথা বলেননি। রাজ্যের প্রধান প্রশাসনিক ভবনের মূল ফটকে অপেক্ষারত সাংবাদিক এবং নিরাপত্তার দায়িত্বে থাকা পুলিশকর্মীদের দিকে ফিরেও তাকাননি তিনি। যা নবান্নে কর্তব্যরত অফিসার এবং পুলিশমহলের কাছে অপরিচিত দৃশ্য। 
সাধারণত নবান্নে পৌঁছে মূল ফটকে নিরাপত্তার দায়িত্বে থাকা পুলিশকর্মীদের সঙ্গে কুশল বিনিময় করেন মুখ্যমন্ত্রী। বেরনোর সময়ও তার অন্যথা হয় না। এক্ষেত্রে (কয়েকটি ব্যাতিক্রম ছাড়া) মুখ্যমন্ত্রীর ঘনিষ্ঠ-বৃত্তের অনেকেরই দেখা মেলে। এদিন তা হয়নি। অপেক্ষারত সাংবাদিকদের সঙ্গেও কোনও রকম বাক্যালাপ না করে নবান্ন ছাড়েন মুখ্যমন্ত্রী। এদিন ভিআইপি গেটের কাছাকাছি সাংবাদিকদের যেতে বারণ করেছিলেন নিরাপত্তাকর্মীরা।
রবিবার রবীন্দ্রজয়ন্তীর সরকারি অনুষ্ঠানেই স্পষ্ট হয়ে গিয়েছিল মুখ্যমন্ত্রীর মেজাজ ভাল নেই। সেদিন প্রবীণ বিধায়ক তথা দলের ‘বিশ্বস্ত’ সৈনিক শোভনদেব চট্টোপাধ্যায় ছাড়া আর কারও সঙ্গে সেভাবে কথা বলেননি মমতা। শরীরী ভাষাও মমতা-সুলভ ছিল না। 
মুখ্যমন্ত্রী নবান্নে গেলেও এদিনও তাঁর ঘনিষ্ঠ কোনও মন্ত্রীরই দেখা মেলেনি। এই দৃশ্যও স্বাভাবিক বলা চলে না। নবান্নে এদিন হাজির ছিলেন কসবা ও হরিপালের প্রার্থী তথা মন্ত্রী জাভেদ খান এবং বেচারাম মান্না। কিন্তু নবান্নে থাকাকালীন তাঁদের সঙ্গে মুখ্যমন্ত্রীর কোনও কথা হয়নি।
আধিকারিকদের একাংশের ব্যাখ্যা, ৪০ দিনের বেশি একটানা প্রবল গরম এবং প্রখর রোদকে উপেক্ষা করে জেলায় জেলায় সভা করেছেন তৃণমূলনেত্রী। যার প্রভাব তাঁর চেহারার উপরেও পড়েছে। তাছাড়া নির্বাচন কমিশন আদর্শ আচরণবিধি শিথিল করায় মুখ্যমন্ত্রী নিয়মমাফিক কয়েকটি কাজ করতেই নবান্নে এসেছিলেন। তাই আলাদাভাবে তাঁর মেজাজ বিশ্লেষণ করা সম্ভব নয়। আধিকারিকদের আরেকাংশের অবশ্য মত, ভোটের সামগ্রিক পরিস্থিতি মমতাকে চিন্তায় রেখেছে। যার প্রভাব পড়েছে তাঁর আচরণেও।